الارشاد الی سبیل الرشاد

الارشاد الی سبیل الرشاد یا "الإرشاد فی الفقه والخصال والأقسام" جسے اختصاراً "الإرشاد" کہا جاتا ہے — یہ ایک فقہی کتاب ہے جسے فقیہ محمد بن احمد ابن ابی موسى الهاشمی (وفات: 428 ہجری) نے تصنیف کیا۔ یہ ان اہم کتابوں میں شمار ہوتی ہے جو فقہ حنبلی میں متقدّمین کے طریقے پر لکھی گئی ہیں اور اس کے مصنف ان اہل علم میں شامل ہوتے ہیں جن کے اقوال کو مذہب کے اختلافی مسائل میں بطورِ حوالہ ذکر کیا جاتا ہے۔
 تصنیف کا انداز اور اہمیت 
یہ کتاب دیگر کتابوں سے ممتاز ہے کیونکہ اس کا حجم مختصر ہے، اس کی عبارت سہل اور واضح ہے۔ مصنف نے امام احمد بن حنبل کے اقوال و روایات کا ذکر نہایت اہتمام سے کیا ہے اور محض نقل پر اکتفا نہیں کیا، بلکہ ان میں ترجیح بھی دی ہے۔ بعض مواقع پر کہتے ہیں: "وهو اختياري" (یہ میری پسند ہے) یا "والذي عليه العمل عندي" (میرے نزدیک اسی پر عمل ہے) یا "والأول أحب إليّ" (پہلا قول مجھے زیادہ پسند ہے) یا "بهذا أقول" (میری یہی رائے ہے)۔ ایسی عبارات پوری کتاب میں بکھری ہوئی ملتی ہیں۔

انھوں نے کتاب کو قرآن و سنت سے دلائل کے ساتھ مزین کیا اور بعض احکام کے لیے علّتیں بھی ذکر کیں۔ اس کتاب کی ایک خاص بات یہ ہے کہ مصنف نے کتاب کے آغاز میں عام فقہی کتب کے برخلاف عقائد پر ایک باب قائم کیا، جس کا عنوان ہے:
"باب ما تنطق به الألسنة وتعتقده الأفئدة من واجب الديانات"
(زبانیں جس کا اقرار کریں اور دل جن پر ایمان رکھیں ان واجب دین کے عقائد کا باب) — اس باب میں انھوں نے بنیادی اعتقادی مسائل بیان کیے اور اس میں انھوں نے عبد الله بن أبي زيد القيرواني المالكي (وفات: 386 ھ) کی "الرسالة" کی پیروی کی، جس میں ایسا ہی باب ابتدائی طور پر رکھا گیا تھا۔ اسی طرح "الإرشاد" کا جامع باب بھی "الرسالة" کے جامع باب سے مشابہت رکھتا ہے۔المستوعب: (1 / 52 - 53).

اس کے بعد انھوں نے علم اور فقہ کی فضیلت، عام و خاص، ظاہر العموم اور مراد الخصوص اور فقہ کے اصول جیسے مباحث ذکر کیے۔
آخر میں مصنف نے جامع باب قائم کیا جس میں انھوں نے فرائض، مؤکد سنتیں، مستحبات اور آداب کے اجمالی نکات ذکر کیے، جو دراصل پوری کتاب کے مشروح ابواب کا خلاصہ ہے تاکہ طالب علم اس سے فوری فائدہ حاصل کر سکے۔

 کتاب کی اہمیت 
اس کتاب کی اہمیت کا اندازہ اس بات سے لگایا جا سکتا ہے کہ حنابلہ کے بہت سے علما اور فقہی کتب کے مؤلفین نے ابن أبي موسى کے اقوال پر اعتماد کیا ہے، ان کے اختیارات ذکر کیے ہیں اور ان سے نقول کثرت سے پیش کی ہیں۔
نصرُ الدين السامري (616 ھ) نے اپنی کتاب "المستوعب" میں لکھا:
"میں نے اپنی اس کتاب میں اصولِ مذہب اور اس کی فروع کو جمع کیا ہے جو ‘مختصر الخرقي’، ‘التنبيه’ (غلام الخلال کی) اور ‘الإرشاد’ (ابن أبي موسى کی) میں موجود ہیں۔"

علاء الدين المرداوي (885 ھ) نے "الإنصاف" کی مقدمہ میں کہا:
"جن متون سے میں نے نقل کیا ان میں ‘الخرقي’، ‘التنبيه’ اور ‘الإرشاد’ شامل ہیں۔"
موفق الدين المقدسي نے "المغني" میں،
الحجاوي نے "الإقناع" میں اور ابن قاضي الجبل نے "الفائق" میں،
ابن أبي موسى سے کثرت سے نقل کیا ہے۔

 شرح 

شرح الإرشاد:
اس کے شاگرد أبو محمد رزق اللہ تميمی البغدادی (وفات: 488 ھ) نے اس کتاب کی شرح لکھی۔

 حوالہ جات 

زمرہ:کتب فقہ حنبلی
زمرہ:مرکزی موضوع ویکی ڈیٹا سے ماخوذ